หนี้ครัวเรือนฉุดให้กู้บ้าน กรุงเทพรับปีนี้โตต่ำเป้า
หนี้ครัวเรือนกดดันสินเชื่อบ้านโตต่ำ ปีหน้าธนาคารกรุงเทพจับลูกค้ามนุษย์เงินเดือน ข้าราชการ
29 ต.ค. 2565

หนี้ครัวเรือนกดดันสินเชื่อบ้านโตต่ำ ปีหน้าธนาคารกรุงเทพจับลูกค้ามนุษย์เงินเดือน ข้าราชการ
นางพจณี คงคาลัย ผู้ช่วยผู้จัดการใหญ่ ธนาคารกรุงเทพ เปิดเผยว่า ปัญหาหนี้ครัวเรือนและการขยายตัวทางเศรษฐกิจ กดดันสินเชื่อบ้านในไตรมาส 4 ปีนี้ขยายตัวต่ำกว่าช่วงเดียวกันของปีก่อน โดยอัตราเติบโตอยู่ระดับเดียวกับไตรมาสอื่น จากปกติจะเป็นช่วงที่สินเชื่อเติบโตสูงที่สุด ส่งผลให้สินเชื่อบ้านของธนาคารกรุงเทพจะเติบโตราว 13% ต่ำกว่าเป้าหมาย 15% เล็กน้อย แต่ดีกว่าตลาดรวมที่เติบโต 8-10%
อย่างไรก็ดี บรรยากาศเศรษฐกิจในปีนี้ที่ไม่เอื้ออำนวย ทำให้ผู้บริโภคระมัดระวังการจับจ่ายใช้สอย ผู้ซื้อบ้านต่างชะลอโอนบ้าน ประกอบกับธุรกิจขนาดกลางและขนาดย่อม (เอสเอ็มอี) ยังฟื้นตัวได้ไม่มากนัก กระทบต่อภาคอสังหาริมทรัพย์ให้ชะลอตัวลงในปี 2557 อีกด้วย
สำหรับแนวโน้มสินเชื่อบ้านปี 2558 คาดว่าจะเติบโตในระดับทรงตัวจากปีนี้ โดยปัจจัยบวกคืออัตราดอกเบี้ยที่ต่ำและภาพรวมเศรษฐกิจที่จะดีขึ้น แต่ปัจจัยที่ต้องติดตามคือปัญหาหนี้ครัวเรือน และเม็ดเงินลงทุนภาครัฐที่จะช่วยฟื้นเศรษฐกิจและกำลังซื้อให้เพิ่มขึ้นได้
ทั้งนี้ กลยุทธ์ปี 2558 ธนาคารจะเน้นลูกค้ามนุษย์เงินเดือนและข้าราชการ ที่มีรายได้ประจำและความเสี่ยงไม่มาก รวมทั้งจะให้ความสำคัญกับการเข้าไปจับกลุ่มลูกค้าถึงโครงการ โดยร่วมมือกับลูกค้าผู้ประกอบการอสังหาริมทรัพย์ทั้งแนวราบและแนวดิ่ง ทั้งรายใหญ่ใน กทม.และผู้ประกอบการรายเล็กในต่างจังหวัด